Viva la fiesta!

***Čudesni kontinenti i gradovi zabilježeni u mom sjećanju…***

 Na obali Ligurskoga mora smjestila se Genova, druga najveća mediteranska luka. U njoj se prije 500 godina na brod ukrcao najpoznatiji Đenovljanin Kristofor Kolumbo, kao moja obitelj i ja na početku krstarenja. Kruzer Splendida dug 330, širok 38 metara i s osamnaest paluba izgleda impresivno. Uzbuđena sam što će mi dva tjedna zamijeniti dom.

**Iz Sredozemnog mora do Atlanskog oceana**

Tisuće kilometara brzo prelazimo uživajući u plovidbi luksuznim hotelom. Kupanje u Barceloni krajem listopada nadmašilo je sva moja očekivanja. Barcelona je grad podno planine Montjuic u kojemu je svoj pečat ostavio Antonio Gaudi, katalonski arhitekt, poznat po neobičnim građevinama poput Casa Batllo, Casa Milla (La Pedrera) i park Guell. Simbol grada Sagrada Familia ili Crkva svete obitelji njegovo je djelo. Ona je Barceloni ono što je Eiffelov toranj Parizu. Gradi se od 1882. godine i bit će dovršena 2026., na stogodišnjicu arhitektove smrti. Stara arhitektura zadivila me iako me se, kao tinejdžericu, više dojmila modernija građevina – Camp Nou, stadion Nogometnog kluba Barcelona. Osjećam se neizmjerno ponosnom gledajući portret našega nogometaša Ivana Rakitića između Messija i Neymara.

Najpoznatija je ulica u Barceloni La Rambla. Za nju je pjesnik Lorca rekao: *La Rambla je jedina ulica na svijetu za koju želim da nema kraja*. Mnoštvo uličnih zabavljača, kafića, restorana, u i trgovina privlače prolaznike kao i Mercat de la Boqueria, poznata tržnica koja odiše šarenilom boja, mirisa i okusa.

Plovidba prema Kanarskim otocima pravi je užitak. Najviše vremena provodim u tinejdžerskom klubu, podalje od roditelja i sestre. Družim se s vršnjacima iz Rima, Stockholma, Moskve i

mnogih europskih gradova. Sporazumijevamo se na engleskom jeziku, no ponekad jedni od drugih učimo jezike. Rezultata baš i nema, no zabava je zagarantirana.

Plovimo Mediteranom i kroz Gilbratar izlazimo na Atlantik. Plovidba je nemirnija i na brodskim hodnicima koristimo se rukohvatima koje do sada nismo ni primjećivali.

**Smaragdi usred Atlantskoga oceana**

Jutro je maglovito, more neobično mirno. Brod usporava kao da se približava luci, a onda, iz plavetnila, izranjaju poput smaragda Kanarski otoci. Sedam Kanarskih otoka duboko u Atlantskom oceanu nastalo je vulkanskom aktivnošću. Pristajemo uz najveći i glavni otok Kanara - Teneriffe. Klima je proljetna. Turistička sezona i sezona kupanja traju cijelu godinu. Pješčane plaže od crnog vulkanskog pijeska nisu mi privlačne. Zanimljiviji mi je otočni nacionalni park Mount Teide s vulkanskim vrhom Pico de Teide.

Santa Cruz de Teneriffe grad je veći od Osijeka, a manja mjesta na otoku vrlo su slikovita. Park Loro ime je dobio po papagajima koji, uz kanarince, na otoku slobodno žive u kolonijama. Oni su usputna atrakcija jer zvijezde parka su bijeli sibirski tigrovi, tuljani, dupini, a naročito *orke,* kitovi ubojice, u čijim *predstavama* neizmjerno uživamo. Večernja zabava rezervirana je za *flamenco* uz zvuk *kastanjeta* i za svečanu *kapetanovu večeru.*

**Madeira**

Otočje Madeira ljepše mi je od Kanarskih otoka. Prepuno je vinograda i plantaža banana. Banane prkose gravitaciji i rastu u grozdovima okrenutim prema vrhu drveta.

Moji roditelji kušaju lokalno piće *poncha*, a sestra i ja sok od manga.Madeira je vulkanski otok, no crni vulkanski pijesak na plažama zasipan je uvezenim pijeskom iz Afrike. Plaže su mnogo privlačnije od onih na Kanarskim otocima. Fotoaparati blješću oko spomenika Cristianu Ronaldu, najboljem svjetskom nogometašu i stanovniku Funchala, glavnog grada otočja Madeira. Seoce Ribeira Brava toliko je živopisno da bi se ondje mogli snimati filmovi, a Cabo Girao druga je najviša okomita litica na svijetu. Samo najhrabriji šeću po staklenoj šetnici iznad provalije od 580 metara.

**Božji dom na vodi**

Pristajemo uz afričku obalu, država Maroko,grad Casablanca. Zbog nedavnih terorističkih događaja biramo najkraći organizirani izlet. Luka je prljava, puna policajaca koje kasnije viđamo u cijelome gradu. Prolazimo kroz luksuznu četvrt na obali prepunu restorana, kafića i hotela na kojima se vijore američke, britanske, njemačke i francuske zastave. Predsjednička palača izgleda poput palača iz Šeherezadinih priča. Lokalna tržnica prepuna je riba, rakova, školjaka, kornjača, ali i insekata i neugodnih mirisa. Nekoć lijepa pročelja Casablance godinama nitko ne održava. Veličanstvena džamija Hasana II. jedna je od najvećih na svijetu. Jednim je dijelom izgrađena iznad mora zbog stihova iz Kurana koji govore da je *Božji dom sagrađen na vodi*. Dok turistkinje šeću u majicama kratkih rukava, kratkim hlačama i suknjama, lokalne žene potpuno su pokrivene *abayama* i *hijabom.* Turistička atrakcija je Rickov cafe iz Oskarom nagrađenog filma Casablanca. Posjet Casablanci završavamo u tradicionalnoj marokanskoj trgovini biljnim proizvodima. Iskusni trgovac nudi kreme i ulja koje liječe sve bolesti, baš sve, a turisti ih kupuju vjerujući u njihovu djelotvornost.

**Picassov rodni grad**

Kroz Gibraltarski tjesnac vraćamo se u mirnije Mediteransko more. Malaga je rodni grad slikara Pabla Picassa. Obilazimo muzej i galeriju sa stotinama njegovih slika. Najvišim brežuljkom Malage dominira srednjovjekovna utvrda Gibralfaro. Izgradio ju u 14.st. je Yusuf I., sultan Cordobe, u Podsjeća me na dubrovačke zidine. Zbog nedovršenoga drugog zvonika katedrala La Manquita dobila je ime *jednoruka dama* i šarmantno pozdravlja turiste. Svojom ljepotom Malaga nimalo ne zaostaje za Barcelonom.

**Svi putovi vode u Rim**

Plovimo između Korzike i Sardinije. Iz rimske luke Civitavecchia vlakom dolazimo u *Vječni Grad* – Rim u kojemu je Vatikan, najmanja država na svijetu. Veličanstvena bazilika, izgrađena na grobu prvoga pape Svetog Petra i prava je riznica umjetničkih djela Donata Bramantea, Gianlorenza Berninija i Michelangela. Ispod nje su grobnice mnogih papa. S vrha kupole bazilike promatramo Vatikanske vrtove i grad Rim. Preko jednog od mnogobrojnih mostova na rijeci Tiber dolazimo na rimski Forum. Piazza Navonna sa svojim likovnim umjetnicima, kafićima i restoranima te fontanom Quattro Fiume, fontanom četiriju rijeka, očarava. Španjolske se stepenice rekonstruiraju pa se njima ne možemo uspeti, no zato više vremena ostaje za razgledavanje rimskoga Colloseuma, najveće arene za borbu gladijatora iz cijeloga Rimskog Carstva. Najpoznatija rimska fontana Fontana di Trevi izgleda veličanstveno. Sestra i ja u nju bacamo novčić preko ramena jer kažu da će se, onaj tko to učini, zasigurno vratiti u Rim. To svakako želimo!

 **Ema Vinaj, 8 a**